KIRJALLINEN KYSYMYS E-2333/99 esittäjä(t): Bart Staes (Verts/ALE) komissiolle. Aloitteet niiden vammaisten hyväksi, jotka harrastavat urheilua ja käyttävät tietoverkkoja.



Virallinen lehti nro 225 E , 08/08/2000 s. 0104 - 0105



KIRJALLINEN KYSYMYS E-2333/99 esittäjä(t): Bart Staes (Verts/ALE) komissiolle (13. joulukuuta 1999) Aihe: Aloitteet niiden vammaisten hyväksi, jotka harrastavat urheilua ja käyttävät tietoverkkoja Mitään kansalaisten ryhmää, kuten vammaisia, ei voida jättää Euroopan yhteistyön ja yhdentymisen ulkopuolelle. European Disability Forumin antamien tietojen mukaan Euroopan unionissa on 37 miljoonaa vammaista, ja vapaa-ajan urheilutoiminta ja tietoverkkojen, esimerkiksi Internetin, käyttö antavat vammaisille kansalaisille tärkeän mahdollisuuden kommunikointiin ja sosiaaliseen kanssakäymiseen. Voisiko komissio kertoa, minkälaisia aloitteita se on tehnyt tähän mennessä edistääkseen vammaisten kansalaisten mahdollisuuksia urheilla ja käyttää tietoverkkoja ja samalla siis kommunikoida ja seurustella toisten kanssa? Minkälaisia aloitteita komissio aikoo tehdä lähivuosina? Anna Diamantopouloun komission puolesta antama vastaus (28. tammikuuta 2000) Komissio on arvoisan parlamentin jäsenen kanssa yhtä mieltä siitä, että vammaisilla on oltava samat mahdollisuudet osallistua täysimääräisesti kaikkeen yhteiskunnan toimintaan. Tähän sisältyy se, että he voivat harrastaa urheilua ja käyttää uutta tekniikkaa. Vammaisia koskeva yhteisön strategia on tämänsuuntainen, kuten vammaisten yhtäläisistä mahdollisuuksista(1) 30 päivänä heinäkuuta 1996 annetussa komission tiedonannossa esitetään. Vammaisurheilua järjestävillä organisaatioilla oli mahdollisuus osallistua tämän vuoden alussa julkaistuun ehdotuspyyntöön, joka koskee tuen myöntämistä vammaisten syrjinnän torjuntaan liittyvään maiden rajat ylittävään toimintaan. Lisäksi ehdotuksessa, joka koskee syrjinnän torjumiseksi toteutettavaa yhteisön toimintaohjelmaa vuosiksi 20012006 ja jonka komissio hyväksyi 25. marraskuuta 1999(2), todetaan, että urheilu on hyvin keskeinen keino edistää vammaisten yhtäläisiä mahdollisuuksia. Komissio aikoo tulevaisuudessa oikeudellisten ja rahoituksellisten mahdollisuuksien asettamissa rajoissa kiinnittää erityishuomiota urheiluun osana vammaisten osallisuuden edistämistä. Tekniikan alalla komissio on julkaissut ehdotuspyyntöjä vanhuksille ja vammaisille tarkoitetuista tietotekniikan sovelluksista ja palveluista. Niiden oikeudellinen perusta on Tide (vammaisia ja vanhuksia koskeva teknologia-aloite, 19911992), Tide Bridge Phase (19931994) sekä neljäs ja viides tutkimuksen ja teknologisen kehittämisen (TTK) puiteohjelma (neljäs puiteohjelma toteutettiin vuosina 19941998, ja sen talousarvio oli 60 miljoonaa euroa, ja viides puiteohjelma toteutetaan vuosina 19982002, ja sen talousarvio on 40 miljoonaa euroa). Valittujen hankkeiden joukossa on TTK-hankkeita, joilla pyritään edistämään vanhusten ja vammaisten itsenäistä elämää ja entistä parempaa osallisuutta yhteiskunnassa. Joissakin tukitoimenpiteissä (esimerkiksi Impact) on kehitetty keinoja etsiä ja arvioida parhaita teknisiä laitteita, joilla voidaan tukea vanhusten ja vammaisten mahdollisuuksia käyttää tietoverkkoja tai auttaa heitä hoitamaan päivittäiset askareensa työssä tai kotona. Tähän sisältyy myös vapaa-ajantoiminta. Komissio käynnisti 8. joulukuuta 1999 Europe Tietoyhteiskunta kaikille -aloitteen(3), jossa esitetään kunnianhimoisena tavoitteena saattaa tietoyhteiskunnan edut kaikkien eurooppalaisten saataville. Aloitteessa keskitytään kymmeneen ensisijaiseen alueeseen, joista yksi on Participation Vammaisten osallistumismahdollisuudet, jossa pyritään takaamaan, että tietoyhteiskuntaa kehitettäessä otetaan kunnolla huomioon vammaisten tarpeet. Yksi aloitteen tavoitteista on saattaa Euroopan yhteisön ja jäsenvaltioiden hallinnon Internet-sivustot vammaisten saataville. (1) KOM(96) 406 lopullinen. (2) KOM(1999) 564 lopullinen ja KOM(1999) 567 lopullinen. (3) KOM(1999) 687.